[pic] | EUROOPA ÜHENDUSTE KOMISJON |

Brüssel 23.5.2008

KOM(2008) 314 lõplik

2008/0097 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise kohta

(komisjoni esitatud)

SELETUSKIRI

1. ETTEPANEKU TAUST

Nõukogu määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise kohta hakatakse kohaldama alates 1. jaanuarist 2009. Määruse artikli 24 lõike 1 punkti b kohaselt on sellest kuupäevast alates kohustuslik kasutada kinnispakendis mahepõllumajanduslike toodete puhul EL-i logo. Enne kõnealust kuupäeva on ühenduse logo kasutamine vabatahtlik.

Käesoleva ettepaneku eesmärk on lükata EL-i logo kohustusliku kasutamise algus edasi kuni uue logo kujunduse väljatöötamiseni.

Selline viivitus aitab vältida:

- tarbijate hulgas segadust, mis tekiks, kui EL-i logosid muudetaks lühikese ajavahemiku jooksul, ning

- täiendavat rahalist koormust ettevõtjatele, kes peaksid oma pakendid ja väljatrükid väga lühikese aja jooksul välja vahetama.

Ettepaneku põhjus:

Uue EL-i logo kujundamine on vajalik, kuna selgus, et praegu mahepõllumajanduslikel toodetel kasutatavat EL-i logo, mis vastab nõukogu määruse (EMÜ) nr 2092/91 V lisale, on lihtne segi ajada teiste logodega, nt komisjoni määruste (EÜ) nr 1898/2006 ja (EÜ) nr 1216/2007 kohased EL-i kvaliteettoodete logod (kaitstud päritolunimetus, kaitstud geograafiline tähis ja garanteeritud traditsiooniline eritunnus).

Tarbijate arusaama silmas pidades on tähtis tagada informatiivne märgistamine omanäolise ja atraktiivse EL-i logoga, mis esindab mahepõllumajandust ja määratleb selgelt mahepõllumajanduslikud tooted.

Et uus EL-i logo laialdaselt omaks võetaks, tuleks avalikkus kaasata selle kujundamisse. Selleks korraldatakse 2008. aasta juulis algava mahepõllumajandusliku tootmise edenduskampaania raames avalik konkurss. Kampaania pikkuseks on kavandatud kolm aastat ning selle ajavahemiku jooksul on plaanis korraldada üleeuroopaline avalik veebipõhine konkurss ja läbi viia sellele järgnev otsustusprotsess. Sellest tulenevalt tuleks EL-i logo kohustusliku kasutamise algus edasi lükata 2010. aasta keskpaigani.

2. KONSULTEERIMINE HUVITATUD ISIKUTEGA JA MÕJU HINDAMINE

Esimese sammuna toimus liikmesriikide ja sidusrühmadega logo ümberkujundamise teemal mitu arutelu. Nende käigus selgus, et korraldada tuleb laiapõhjaline avalik arutelu ja võimaluse korral vältida logos tekstielementide kasutamist.

3. ÕIGUSLIKUD ELEMENDID

Määruse (EÜ) nr 834/2007 artiklile 42 lisatakse täiendav lõik, mis sätestab, et määruse artikli 24 lõike 1 punkte b ja c kohaldatakse alates 1. juulist 2010.

Õiguslik alus: Euroopa Ühenduse asutamislepingu artikli 37 lõige 2.

Ettepanek on kooskõlas proportsionaalsuse põhimõttega.

4. MUU TEAVE

Ettepanek ei mõjuta EL-i eelarvet.

Ettepanek on täpne ja kokkuvõtlik ning aitaks tagada selgust Euroopa mahepõllumajanduse sektoris.

2008/0097 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 37 lõiget 2,

võttes arvesse komisjoni ettepanekut,

võttes arvesse Euroopa Parlamendi arvamust[1]

ning arvestades järgmist:

1. Nõukogu määrusega (EÜ) nr 834/2007[2] on kehtestatud mahepõllumajanduslikel toodetel kohustuslike tähiste kasutamise eeskirjad, mille hulka kuulub alates 1. jaanuarist 2009 ühenduse logo kasutamine kinnispakendis toidu puhul vastavalt kõnealuse määruse artikli 24 lõike 1 punktile b.

2. On ilmnenud, et ühenduse logo, mis kehtib vastavalt nõukogu 24. juuni 1991. aasta määruse (EMÜ) nr 2092/91 (põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta;[3] muudetud komisjoni määrusega (EÜ) nr 331/2000[4]) V lisale, võib segi ajada teiste, kaitstud päritolunimetuse ja kaitstud geograafilise tähise logodega, mis kehtivad vastavalt komisjoni 14. detsembri 2006. aasta määrusele (EÜ) nr 1898/2006, millega kehtestatakse nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) üksikasjalikud rakenduseeskirjad,[5] ning garanteeritud traditsioonilise eritunnuse logoga, mis on määratletud komisjoni 18. oktoobri 2007. aasta määruses (EÜ) nr 1216/2007, millega kehtestatakse nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) üksikasjalikud rakenduseeskirjad[6].

3. Tarbijate arusaama silmas pidades on tähtis tagada informatiivne märgistamine omanäolise ja atraktiivse ühenduse logoga, mis sümboliseerib mahepõllumajandust ja määratleb selgelt mahepõllumajanduslikud tooted. Sellise ühenduse logo kujunduse väljatöötamine ja avalikkusele tutvustamine nõuab teatavat aega.

4. Et vältida ettevõtjatele ebavajalikku rahalist ja halduskoormust, tuleks ühenduse logo kohustuslik kasutamine edasi lükata uue ühenduse logo loomiseni. Käesolev otsus ei takista ettevõtjaid vabatahtlikkuse alusel kasutamast praegust logo, mis on määratletud nõukogu määruse (EMÜ) nr 2092/91 V lisas.

5. Seetõttu tuleks määrust (EÜ) nr 834/2007 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 834/2007 artiklile 42 lisatakse järgmine, neljas lõik:

„Artikli 24 lõike 1 punkte b ja c kohaldatakse alates 1. jaanuarist 2010.”

Artikkel 2

Käesolev määrus jõustub seitsmendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] XX.XX.2008. aasta arvamus (Euroopa Liidu Teatajas seni avaldamata).

[2] ELT L 189, 20.7.2007, lk 1.

[3] EÜT L 198, 22.7.1991, lk 1. Määrust on viimati muudetud komisjoni määrusega (EÜ) nr 123/2008 (ELT L 38, 13.2.2008, lk 3).

[4] EÜT L 48, 19.2.2000, lk 1.

[5] ELT L 369, 23.12.2006, lk 1.

[6] ELT L 275, 19.10.2007, lk 3.